DOI: 10.14457/tu.the.2016.977
title: การเปิดรับและความคิดเห็นต่อเนื้อหาประทุษวาจา (hate speech) ของผู้รับสารสื่อออนไลน์: กรณีศึกษาเฟซบุ๊กแฟนเพจ “หยุดดัดจริตประเทศไทย”

description: การวิจัยเรื่อง “การเปิดรับและความคิดเห็นต่อเนื้อหาประทุษวาจา (Hate Speech) ของผู้รับสารสื่อออนไลน์: กรณีศึกษาเฟซบุ๊กแฟนเพจ “หยุดดัดจริตประเทศไทย”” มีวัตถุประสงค์เพื่อศึกษาลักษณะทางประชากร พฤติกรรมการเปิดรับ ความคิดเห็นด้านความรุนแรงต่อเนื้อหาประทุษวาจา (Hate Speech) และศึกษาความสัมพันธ์ระหว่างการเปิดรับเนื้อหาประทุษวาจา (Hate Speech) กับความคิดเห็นด้านความเหมาะสมต่อเนื้อหาประทุษวาจา (Hate Speech) ในสื่อออนไลน์เฟซบุ๊กแฟนเพจ “หยุดดัดจริตประเทศไทย” เป็นการวิจัยเชิงปริมาณ (Quantitative Research) ด้วยการวิจัยเชิงสำรวจ (Survey Research) โดยใช้แบบสอบถาม (Questionnaire) เป็นเครื่องมือสำหรับการเก็บรวบรวมข้อมูล และให้กลุ่มตัวอย่างเป็นผู้กรอกแบบสอบถามเอง (Self-administered Questionnaire) จำนวนทั้งสิ้น 400 คน การวิเคราะห์ข้อมูลเชิงพรรณนา ได้แก่ การแจกแจงความถี่ (Frequency) ร้อยละ (Percentage) ค่าเฉลี่ย (Mean) และส่วนเบี่ยงเบนมาตรฐาน (Standard Deviation) ส่วนสถิติเชิงอนุมานเพื่อทดสอบสมมติฐานการวิจัย ได้แก่ t-test, One-Way ANOVA และ Pearson’s Product Moment Correlation Coefficient ผลการวิจัย พบว่า กลุ่มตัวอย่างมีการเปิดรับเนื้อหาประทุษวาจา (Hate Speech) ในสื่อออนไลน์ โดยส่วนใหญ่เป็นเพศชาย มีอายุ 18 – 27 ปี มีระดับการศึกษาปริญญาตรีหรือเทียบเท่า  มีอาชีพนักเรียน/ นักศึกษา มีรายได้ต่อเดือน 10,001 – 20,000 บาท มีภูมิลำเนากรุงเทพมหานคร  และปริมณฑล ส่วนพฤติกรรมการเปิดรับ พบว่า กลุ่มตัวอย่างส่วนใหญ่ไม่มีการตั้งค่าเห็นโพสต์ก่อน (See First) ใช้เวลาอ่านเฟซบุ๊กแฟนเพจเฉลี่ย 9.28 นาทีต่อครั้ง เพื่อรับรู้ข้อมูล สถานการณ์ต่าง ๆ (Surveillance) มากที่สุด รองลงมาเพื่อมีส่วนร่วมในเหตุการณ์ปัจจุบันที่เกิดขึ้น (Participating) และเพื่อผ่อนคลายและเพื่อความบันเทิง (Relaxation and Entertainment) และเปิดรับเนื้อหาประทุษวาจา (Hate Speech) ไม่เกิน 2 ครั้งต่อวันในทุกประเด็น   ความคิดเห็นด้านความรุนแรงที่มีต่อเนื้อหาประทุษวาจาในสื่อออนไลน์ พบว่า กลุ่มตัวอย่างมีความคิดเห็นด้านความรุนแรงในระดับปานกลาง โดยสามารถลำดับความคิดเห็นว่าเป็นข้อความที่รุนแรงและไม่ควรโพสต์ ประเด็นแรก คือ การด่า บริภาษ ด้วยการใช้ภาษาหยาบคาย รุนแรง ดูถูก เหยียดหยาม รองลงมา คือ การสื่อความหมายปฏิเสธการอยู่ร่วมกัน การกีดกันออกจากสังคม และการสื่อสารที่สร้างความรู้สึกแบ่งฝักแบ่งฝ่ายแบ่งพวกเขาพวกเราแยกออกชัดเจน ไม่ใช่  พวกเดียวกัน ตามลำดับ ส่วนความคิดเห็นด้านความเหมาะสมต่อเนื้อหาประทุษวาจา (Hate Speech) ในสื่อออนไลน์ พบว่า กลุ่มตัวอย่างมีความคิดเห็นด้านความเหมาะสมต่อเนื้อหาประทุษวาจา (Hate Speech) ระดับปานกลาง โดยกลุ่มตัวอย่างมักมีพฤติกรรมตรวจสอบข้อเท็จจริงของข้อมูลที่ถูกโพสต์ก่อนที่จะเชื่อหรือแชร์ต่อมากที่สุด รองลงมา การเข้าใจความหมายแฝงของข้อความที่ถูกโพสต์เป็นอย่างดี และการโพสต์ด้วยถ้อยคำรุนแรงหรือภาษาหยาบคายมักส่งผลกระทบทางลบอย่างรวดเร็วและในวงกว้าง ตามลำดับ  ผลการทดสอบสมมติฐานการวิจัยพบว่า   ลักษณะทางประชากร ได้แก่ เพศ อายุ ระดับการศึกษา อาชีพ รายได้ ภูมิลำเนาของผู้ติดตาม (Follower) ไม่มีความแตกต่างในการเปิดรับเนื้อหาประทุษวาจา (Hate Speech) ในสื่อออนไลน์  เพศและอายุของผู้ติดตาม (Follower) ที่แตกต่างกันจะมีความแตกต่างในความคิดเห็นด้านความรุนแรงต่อเนื้อหาประทุษวาจา (Hate Speech) ในสื่อออนไลน์ ขณะที่ระดับการศึกษา อาชีพ รายได้ ภูมิลำเนาของผู้ติดตาม (Follower) ไม่มีความแตกต่างในความคิดเห็นด้านความรุนแรงต่อเนื้อหาประทุษวาจา (Hate Speech) ในสื่อออนไลน์  ลักษณะทางประชากร ได้แก่ เพศ อายุ ระดับการศึกษา อาชีพ รายได้ ภูมิลำเนาของผู้ติดตาม (Follower) ไม่มีความแตกต่างในความคิดเห็นด้านความเหมาะสมต่อเนื้อหาประทุษวาจา (Hate Speech) ในสื่อออนไลน์ การเปิดรับเนื้อหาประทุษวาจา (Hate Speech) ในสื่อออนไลน์ของผู้ติดตาม (Follower) ไม่มีความสัมพันธ์กับความคิดเห็นด้านความเหมาะสมต่อเนื้อหาประทุษวาจา (Hate Speech) ในสื่อออนไลน์